30.000 barn flyr alene i sommer
- Det er ikke noe skummelt, men det verste er den «duringen» i ørene som gjør at man hører litt dårlig etterpå, sier storebror Aleksander. VG møter søskenparet på Gardermoen like før de skal på helgetur til besteforeldrene i Tromsø. - Fordi bestemor og bestefar bor så langt vekk må vi fly, men det er bare gøy, sier Aleksander. Sterk økning Søskenparet fra Lommedalen er ikke de eneste barna som er på reisefot uten foreldre. Ferske tall viser at det aldri har vært flere barn som flyr alene, ifølge Norwegian, Widerøe og SAS. I sommer forventer de nærmere 30.000 passasjerer under 12 år. I 2012 var det godt over 100.000 barn som fløy uten voksne, viser tall fra flyselskapene. For SAS tilsvarer det en økning på over 30 prosent siden 2004, ifølge informasjonssjef Knut Morten Johansen.Han mener det er viktig at reiseveien blir så kort og smertefri som mulig for barna. - Jeg vil påstå at flyet er med på å holde familiene sammen i Norge, sier han. Selv om aldersgrensen for å fly alene er fem år, betyr det ikke at alle femåringer er klare, mener barnepsykolog og forfatter Elisabeth Gerhardsen. - Svært mange små barn er sky overfor fremmede. Hvis ikke femåringen tør å svare flyvertinnen hva han vil ha å drikke, så skal han heller ikke fly alene, sier hun, og understreker: - Jeg vil sterkt advare mot at barn som aldri har flydd før setter seg på et fly alene. Den høye veksten av unge flypassasjerer er heller ikke uproblematisk, ifølge Gerhardsen. - Jeg er overbevist om at veldig mange av disse barna farter mellom foreldrene som bor hver for seg, sier hun. I familier hvor mor og far ikke er «bestevenner», kan mange barn oppleve ubehageligheter som ikke handler om turen i seg selv, advarer Gerhardsen. - Fordi de ikke bare reiser til noen, men også fra noen, er det ofte et element av savn, sier hun og understreker: - Jeg har snakket med flere barn som har fortalt at de sitter og kjemper mot tårene på slike turer.Christin Kaiander (40) ville aldri ha sendt datteren Isabell (6) på flyet alene uten storebror. Det er til tross for at Aleksander (8) var like gammel som lillesøsteren er nå, da han satte seg på flyet alene for første gang. - Mens Isabell er mer forsiktig og engstelig som person, er storebroren en litt annen type. Han er mer uredd og litt mer «verdensvant», og takler slike situasjoner bedre, sier moren, og understreker: - Jeg tror det er helt avgjørende at foreldre selv vurderer om barna deres er klare for å reise alene. Hun føler seg trygg fordi de reiser sammen, og fordi personalet følger dem hele veien. - Jeg ville aldri sendt dem med buss eller tog, hvor det er mye mer uoversiktlig, sier hun. På Gardermoen har søskenparet blitt tatt imot av flyvertinne Ann Lisbeth Briseid, og er klare for avgang: - Jeg gleder meg masse, men Isabell har aldri flydd alene før, så jeg vet ikke om hun gruer seg, sier Aleksander. - Nei, jeg tror ikke det, sier lillesøsteren og smiler.* Fly noen ganger med barnet først. * Observer og vær oppmerksom på hvilke rutiner som gjelder når andre barn flyr alene. * Tørrtren ved å la barnet gjøre ting selv, f.eks. sette på beltet selv. * Føl deg sikker på at barnet ditt behersker det og ikke blir redd. * Hils ordentlig på personalet som tar over barnet ditt, da vil barnet lettere slappe av. * Forsikre barnet om at det skal holde seg til flyvertinnen, uansett hva som skjer. * Ikke forlat flyplassen før flyet har lettet. * Ved mellomlandinger bør du ha kjente i nærheten som kan bistå hvis noe skulle skje. * Sørg for at barnet har en mobiltelefon, og skriv ned nummeret ditt på et synlig sted.TOG OG BUSS Det er også mulig for barn å kjøre tog eller buss alene, men her er det ikke personale som kan følge barnet underveis. - Bussjåførene kan ikke være barnepike, så foreldrene må være sikre på at barnet kan klare seg selv, sier markedssjef Svein-Arne Vik i Nettbuss express. Mens NSB anbefaler en aldersgrense på 10 år for barn som reiser alene og 12 år for lengre reiser, er anbefalingen til Nettbuss 8 år for kortere turer, og 12 år for lengre strekninger.
Her går Isabell (6) og Aleksander (8) de siste meterne før de setter kursen nordover. Helt alene.